**ДО**

**МИНИСТЪРА НА ОТБРАНАТА**

**НА РЕПУБЛИКА БЪЛГАРИЯ**

**Г-Н КРАСИМИР КАРАКАЧАНОВ**

**Д О К Л А Д**

**от СЪВЕТА НА ДИРЕКТОРИТЕ НА „ТEРЕМ-Холдинг” ЕАД**

**Относно**: *Отчет за резултатите от производствено-стопанската дейност на „ТЕРЕМ-Холдинг“ ЕАД и неговите дъщерни дружества през четвърто тримесечие на 2019 г. и за цялата финансова 2019 година*

**УВАЖАЕМИ ГОСПОДИН МИНИСТЪР,**

В изпълнение на разпоредбата на чл. 23 от Правилника за реда за упражняване правата на държавата в търговските дружества с държавно участие в капитала (ПРУПДТДДУК), Ви представяме Отчет за дейността на Съвета на директорите на „ТЕРЕМ-Холдинг” ЕАД за 2019 г. В отчета са обхванати резултатите от изпълнението на бизнес - програмите на всички дружества в Групата и тяхното отражение върху текущото финансово и икономическо състояние на предприятията.

Производствено-стопанската дейност на „ТЕРЕМ-Холдинг” ЕАД и дъщерните му дружества през 2019 г., беше организирана при следните условия:

1. Извършените услуги по специализиран ремонт, производство и модернизация на въоръжение и военна техника бележат завишение. През 2019 г. те са **53,96 %** от общо произведената продукция (през 2018 са заемали дял около 44%), което показва възстановяване на тясната производствена специализация на предприятията и повищаване на степента им на натовареност в това направление;

2. През 2019 г**. 42%** от общия обем на продукциятя е по договори с възложител Министерството на отбраната. През последните пет години (2015 -2019 г.) изпълняваните специалилирани ремонтни услуги за нуждите на българската армия бяха осреднено 13% от производството ни;

3. Изпълняваните договори с външни клиенти, в някои от дружествата, не бяха в достатъчен обем, което да обезпечи нива на ангажираност и натовареност на мощностите, над обичайните за съответното предприятие;

4. Въпреки ниската степен на натовареност и отпусканите заемни средства за посрещане на ликвидните затруднения на някои от дъщерните дружсетва, като цяло, продължи политиката за строга финансова дисциплина и погасяване на главниците и лихвите по старите заеми.

**І. Изпълнение на основните направления за Бизнес-програмата на група „ТЕРЕМ” през разглеждания период**

Бизнес-програмата (2017-2019 г.) на „ТЕРЕМ-Холдинг” ЕАД очертава рамката на бъдещата дейност, съобразена с плановете за оползотворяване на производствените възможности на предприятията от Групата. Подробна информация за изпълнението й, в частта на достиженията и постигнатото/реализирано през 2019 г., е представена в **Приложение № 1** към настоящия доклад.

Отчетените резултати и тенденции за 2019 г. се дължат на:

* Създадената добра организация за изпълнение на поръчки/договори с продължителност около 3-4 месеца, а за някои от предприятията около 6-8 (12) месеца;
* Политика за намаляване, в отделни предприятия, на разходите за външни услуги и на режийните разходи;
* Продължаване на политиката по събиране на старите вземания.

**II. Изпълнение на оперативния план**

**1. Производствена дейност**

През 2019 г. в група „ТЕРЕМ“ е произведена продукция за 28 562 хил. лв., в т.ч.:

|  |  |
| --- | --- |
| - специална продукция | 15 413 |
| - гражданска продукция | 13 149 |

Дейността на ръководството на Групата, съвместно с дъщерните дружества, беше насочена към изпълнение на бизнес-разчетите за 2019 г. В резултат на съвместните усилия през отчетния период бе постигнато **86,58 %** изпълнение на производствените бизнес-разчети за 2019 г. (по Бизнес-програма 2017-2019). В сравнение с предходната 2018 г., обемът, бележи **ръст от 17,99%** - отчетената продукция за 2018 г. е 24 207 хил. лв. Обобщена информация за степента на изпълнение на производствената програма на група „ТЕРЕМ”за 2019 г. по видове направления/продукция е представена в **Приложение № 2** към настоящия доклад.

Най-общо, структурата на изпълнението, по отделни предприятия, е както следва:



Дружествата отчитат произведените обеми на база на заложените разчети в техните одобрени (индивидуални) актуализирани бизнес-програми за 2019 г., като осредненото им изпълнение достига **80,98%**. Подробен анализ на тяхната дейност е представен по-долу. Принос в реализацията за 2019 г. има и „ТЕРЕМ – Холдинг“ ЕАД, който обезпечи логистиката и доставката на резервните части, влагани в извършените ремонти дейности (основно на Т-72 и за ТПДК-1).

**„ТЕРЕМ - Летец” ЕООД, гр. София**



Производствената програма на „ТЕРЕМ – Летец“ ЕООД за 2019 г. е изпълнена на **78,23%**. Отчита се увеличение с **4,82%** в обема на текущо произведената продукция, спрямо същия (съпоставим) период на предходната 2018 година.

Структурата на произведената продукция през 2019 г. в хил. лв. е:

|  |  |
| --- | --- |
| - специална продукция | 2 278 |
| - гражданска продукция | 1 829 |

В периода 01.01.2019 г. - 31.12.2019 г. са изпълнени следните дейности за нуждите на Министерството на отбраната на Р България - ВВС:

- завършен е капитално-възстановителен ремонт на вертолет Ми-17 с борден №418;

- увеличен е междуремонтния срок на експлоатация на вертолет Ми-17 с борден № 419;

- завършени са 6 (шест) етапа от капитално-възстановителен ремонт на вертолет Ми-17 с борден № 421.

От началото на 2019 г., бяха изпълнени 78 поръчки за ремонт на възли, агрегати, блокове и компоненти от вертолети тип „Ми“, както и 33 поръчки за услуги, свързани с авиационна техника, които макар и за не висока единична стойност, са значителни по обем и подсигуряват заетост и регулярен приход. Такива поръчки ще продължат да се изпълняват и през следващите отчетни периоди.

Продукцията с гражданско предназначение обхваща извършени галванични услуги, ремонт на авиационни агрегати за вертолети тип „Ми“ и изработка на резервни части за вертолети. Извършени са техническо обслужване, съхранение и охрана на авиационна техника, собственост на външни фирми-възложители. Тези дейности са застъпени в плана за 2020 година и ще продължат да бъдат изпълнявани и в следващия отчетен период.

Усвоени са средства по ОМП за ремонт и поддръжка на производствени мощности - сградния фонд; всички ремонтни дейности са приключени.

През следващото тримесечие ще продължат капитално-възстановителните ремонти на вертолет Ми-17 с борден № 421 и на вертолет Ми-24В борден № 144, собственост на ВВС на Р България.

Все още се очакват лопати, заедно с носещ и опашен винт за вертолет Ми-24П борден номер TN359, собственост на МО на Република Конго Бразавил. Завършени бяха наземните и летателни изпитания.

В краткосрочен план се очаква постъпване за ремонт на агрегати за вертолети Ми-8 граждански вариант и постъпването на партида агрегати за ремонт от комплектацията на вертолет Ми-24.

„ТЕРЕМ-Летец“ ЕООД участва при изготвяне на техническите, финансовите и др. разчети за участие в тръжна процедура за сключване на рамково споразумение за изпълнение на капитален ремонт на два броя вертолети Ми-17 и четири броя вертолети Ми-24 от състава на ВВС на България. Очаква се постъпване за капитално-възстановителен ремонт на минимум един вертолет от състава на ВВС в рамките на второ тримесечие на 2020 г.

Предприятието кандидатства като подизпълнител в търгове за ремонт на вертолети и авиационни агрегати за Литва и Етиопия. Провеждат се разговори с представители на фирма TEXTRON за оценка на възможностите за реализация на съвместни проекти в областта на авиационните ремонти на руски вертолети за трети страни.

Дружеството полага усилия за усвояване на основния ремонт на агрегати, дейност осигуряваща предварителната подготовка за ремонт на вертолети Ми-17 В1/В5, Ми-8МТВ1, Ми-24Д/В/П и др. перспективни изделия, представляващи модификации на сега ремонтираните вертолети Ми-8П/Т и Ми-17 и Ми-24Д. Процесът изисква осигуреност, както с техническа документация, така и със съответен агрегат за опитен образец, ремонтно-монтажен инструмент и стендово оборудване.

Специалисти от завода участваха в Сертификационен Одит през месец януари 2019г . от „Вертолеты России“ ОАО, проведен за получаване на лиценз за ремонт на вертолети Ми-8/17 и Ми-24 военен вариант. Одитът е успешен и предприятието получи лиценз за извършване на този тип ремонти. Планирано е специалисти да преминат 2-месечен курс на обучение и специализация в Русия в сертификационен учебен център на „Вертолетът и двигателят Авиационно оборудване и Радиоелектронно оборудване“ за усвояване ремонта на агрегати от последните модификации на вертолети Ми-8.

Продължава работата по обучение на специалисти за придобиване на Бривет по отношение на ремонта на агрегати от въздухоплавателни средства, които имат Европейски сертификат, като се планира това да са Вертолет Ми-171Е и Ка-32ВС. Подготвя се предложение към ГД ГВА с обхвата на дейностите, за които ще се иска разрешение за ремонт. Проучва се въпроса за участие в техническото обслужване и на западна авиационна техника.

**„ТЕРЕМ** - **Хан Крум” ЕООД, гр. Търговище**



Произведено е **80,89%** от планираното за 2019 г. на самостоятелното производствено звено в гр. Търговище. Същевременно се отчита съществено **увеличение** **от над 97,33 %** спрямо същия (съпоставим) период на 2018 година поради изпълнение на договора за ремонт трета степен на 10 броя танкове Т-72, собственост на Министерството на отбраната. През течение на цялата 2019 година, дейността на завода беше съсредоточена основно върху тази производствена задача. Ремонтните дейности бяха завършени като последната машина беше сдадена на Сухопътни войски на 20.12.2019 г.

Структурата на произведената продукция за 2019 г г. в хил. лв. е:

|  |  |
| --- | --- |
| - специална продукция | 4 871 |
| - гражданска продукция | 303 |

В началото на 2019 г бяха завършени започнатите от предходната година ремонти на последната машина Т-55 АМ1 и модернизацията на двигател В 55 за танк Т-55.

Паралелно бяха изпълнени и следните поръчки:

- изработване, с цел продажба, на резервни части за танк Т-72, Т-62, Акация, Гвоздика и Минохвъргачка;

- изработка на индивидуален ЗИП по анекс към договора за ремонт на 10-те броя танка Т-72;

- за производство на буксирни въжета за танк Т-55 АМ1 и БТР - 60 ПБ;

- модернизация на двигател В55 във В 55У;

- изработка на детайли за вагони;

- изработване на инструментална екипировка за металорежещи машини с цифрово-програмно управление.

Неизпълнението на бизнес разчетите е главно в частта на гражданската продукция. Изработката на детайли за вагони, на щамповани детайли и други са част от нея, но е преустановено изработването на полюси поради прекратяване дейността на възложителя.

Субсидията по ОМП е усвоена за изработване на пробни серии и опитни образци и ремонтни дейности на специализирания сграден фонд.

През следващия отчетен период усилията ще бъдат насочени основно към ремонт трета степен на 3 броя танка Т-72, собственост на Министерството на отбраната Ще продължи модернизацията на 8 броя двигатели В55 във В55 У за танк Т 55АМ1, като при доказана ефективност, ще бъдат модернизирани още 37 машини за частна фирма.

За осигуряване на производствената натовареност са осъществени редица мероприятия: Проведена е среща с представител на австрийска фирма за продължаване изработката на полюси. Водят се технически разговори за нови номенклатури детайли с фирма "Далековод"-Р. Хърватска. Предложени са ценови листи за усвоени номенклатури от резервни части за вагони. Проведени са разговори за изработване на опитен образец на динамична защита на танк Т 55АМ1. За гражданска продукция се търсят български и чуждестранни машиностроителни фирми, с потребности от големи доставки или с интереси към мащабно продуктово коопериране за производство на трансмисионни агрегати, възли, детайли и полуфабрикати за тях.

**Обособено производство „ТЕРЕМ-Овеч”, гр. Провадия**

На 06.08.2019 г. в Търговския регистър към Агенцията по вписванията е вписано/регистрирано вливането на „ТЕРЕМ - Овеч“ ЕООД в патримониума на „ТЕРЕМ - Хан Крум“ ЕООД с пълно правоприемство. Преобразуването е по решение на Съветът на директорите на „ТЕРЕМ - Холдинг” ЕАД от 21.03.2019 г. и с разрешението от 19.03.2019 г. на Министъра на отбраната в качеството му на упражняващ правата на Държавата като едноличен собственик на капитала на „ТЕРЕМ-Холдинг“ ЕАД за разпореждане с дружествени дялове – собственост на „ТЕРЕМ – Холдинг” ЕАД в „ТЕРЕМ - Овеч” ЕООД, представляващи 100 % от капитала на преобразуващото се дружество.

С оглед на обстоятелството, че вписването е регистрирано през междинен период на 2019 г., а за „ТЕРЕМ – Овеч“ ЕООД (в края на 2018 г.) има разработена и одобрена индивидуална бизнес-програма, то за целите на настоящия анализ и съпоставимост с предходните периоди, резултатите от дейността на „ТЕРЕМ – Овеч“ ЕООД условно продължават да се представят като резултати на самостоятелна производствена единица.



Планираният обем произведена продукция за 2019 г. е изпълнен на почти **82,74%.** Производството за периода бележи **спад от 3,68%,** спрямо същия период на предходната 2018 година. Причината за неизпълнение на бизнес-разчетите е недостатъчния обем поръчки.

Структурата на произведената продукция през 2019 г. в хил. лв. е:

|  |  |
| --- | --- |
| - специална продукция | 612 |
| - гражданска продукция | 174 |

Сключеният през 2018 г. договор за техническо обслужване и допълнителни дейности на нови 20 бр. бронирани машини 2С1 Гвоздика, се изпълняваше и през 2019 г. , но изпълнението беше преустановено през втората половина на 2019 г., което наруши ритъма на работа в предприятието. Като гражданска продукция се изработват мебели и резервоари, но към момента липсват поръчки за тяхното изпълнение.

Усвоена е субсидията по ОМП за ремонт на изделия.

В момента продължава изпълнението на договора за техническо обслужване и преустройство на УрАЛ 4320. Извършва се ремонт на елементи от комплектацията на противокорабен брегови ракетен комплекс „Рубеж“ за нуждите на МО.

Подписан бе договор с чешките заводи „Татра“ за изграждане на център за ремонт на военни камиони на марката „Татра“. Оборудването е доставено, извършено бе и обучение от чешки специалисти за работа с уредите и ремонтните дейности. Базата е сертифицирана от „Татра“ за извършване на ремонт, поддръжка и доставка на резервни части. Информирани са потенциални клиенти за придобитите възможности. Очакванията са за поръчки и от граждански организации, с което да се разшири производствения капацитет и да се увеличат приходите на предприятието.

За да се осигури натоварването на мощностите и назначения персонал в бившото „ТЕРЕМ – Овеч“ ЕООД се работи и в следните насоки:

- водят се разговори с МО за ремонт и модернизация на 93 бр. БМП1;

* водене на преговори за брониране на Ситроен джъмпер;
* проучване на пазари за производство на резервоари за БТР 60;
* изработване на походно и логистично оборудване за БА;
* изработване на подвижни ремонтни средства на база 20 ф контейнер система мултилифт;
* възстановяване на демилитаризирана военна техника и нейната реализация.

**„ТЕРЕМ** - **КРЗ Флотски Арсенал Варна” ЕООД, гр. Варна**



През 2019 г се отчита **93,10%** изпълнение на бизнес програмата, в частта на произведената продукция. Производството бележи **слаб ръст - 0,47%** спрямо предходната 2018 година.

Структурата на произведената продукция за 2019 г. в хил. лв. е:

|  |  |
| --- | --- |
| - специална продукция | 1 642 |
| - гражданска продукция | 9 996 | |

Производствената дейност през отчетния период беше изцяло съсредоточена в докови, класови ремонти и възстановителни дейности на моторни кораби и танкери, фрегата, корвета, миночистач и гранични полицейски катери. От началото на 2019 г. в завода са завършени ремонти дейности по 48 бр. кораби, като само за IV-то тримесечие те са 17 броя. Най-съществен е дела на гражданската продукция – 86% от общия обем, като отделно гражданската продукция за чуждестранни клиенти съставлява 52% от обема на продукцията за отчетния период. Значителна роля за натовареността на предприятието има изпълнението на договора с ГД „Гранична полиция“ – Бургас към МВР за ремонт и поддръжка на граничните патрулни катери. Изготвя се оферта за ремонт на още 8 броя катери, съгласно рамковия договор.

Извършени са следните дейности, възложени от Министерството на отбраната:

- по фрегата „Смели“ с бордови №11 – доков ремонт, ремонт на турбокомпресор и пневмобукса на главен двигател и подмяна на ехолот;

- обслужване на фрегати „Дръзки“ и „Верни“;

- ремонта на изделие „1 РЛ 234“;

- ремонт на 2 бр. главни двигатели ДРА 210Б;

- ремонт на изделие РЛС „Бизан“;

- ремонт на елементи от комплектацията на противокорабен брегови ракетен комплекс „Рубеж“;

- тренировъчни серии на Радиостанция Р-625.

По договори с АО Роснефтефлот е завършен ремонт на буксир „Капитан Попов“ и ремонта на моторен кораб „Туапсе“. Изпълнени са ремонтни работи и услуги по моторен кораб „Андропов“ с възложител руската ООО Волготранс и моторен кораб „Валентин Груздев“, собственост на руската компания ОАО „МРП-Танкер“. Завършени са ремонти на моторен кораб „Русалка“, собственост на Поддържане чистотата на морските води АД; на моторен кораб „Белла“ на Белфери ЕООД и на три мотори кораба, собственост на чуждестранни фирми. По договори с Charlie Shipping Co са извършени ремонтни работи и услуги по два моторни кораба. Извършен е ремонт на м/к „Селтик Навигатор“, „Селтик Форорестър“ и „Селтик Амбасадор“ посредством партньори от „Варна Меритайм“ ООД. Успешно е извършен авариен 24-часов ремонт на м/к „Рут“ на турски корабособственик - Aleria Denizcilik Veticaret Anonim. Извършват се ремонти и поддръжка на кораби с изследователско предназначение.

Основен дял в производственото оборудване в дружеството заемат доковите съоръжения. Заетостта им за 2019 год. е 54 %, като са докувани 57 бр. обекти, а за предходната 2018 г. са докувани 49 плавателни съда.

Завършени са ремонтите, финансирани по линия на ОМП - покрива на сграда на главна подстанция 20 кV; покрива на сграда цех КСМ и вътрешен водопровод.

За следващия отчетен период се очаква висока натовареност. Графикът за кораборемонти на завода е запълнен до края на м. май 2020 г.

Ще продължи работата по сключените договори с ВМС на България за ремонти на фрегата „Дръзки“ б.н.41, корвета „Бодри“ б.н.11, тнб „Акин“ б.н.303 и мврт „Антарес“ б.н.304. Ще бъдат завършени и дейности на моторен кораб „Калиопа“ и на още три кораба, собственост на чуждестранни клиенти.

Сключени са два нови договора с ВМС на България за ремонт на спасителен кораб „Протео“ и на противопожарен кораб „Ахелой“.

Договорирани са още три кораборемонта с фирма Варса Шипинг ООД, както и с Cubane Marine за моторен кораб Вера. Потвърдени са ремонтите на м.к. Patra 3 – Naviborn Ltd., м.к. Yuri Poltoratskiy – Spring Marine Ltd., м.к. Kama – BS Shipping Ltd. Уговорена е среща със мениджърите на фирма Petronav Ship Management Limited - о-в Кипър /Ларнака/, с които ще се водят преговори за ремонта на два кораба.

Полагат се усилия за подсигуряване на договори, като се комуникира с утвърдени чуждестранни клиенти за създаване на условия за натоварване на производствените мощности и персонала. Участието на завода в международно изложение за корабостроене и кораборемонт НЕВА в Санкт Петербург даде изключително добър резултат. През 2020 г. тази тенденция ще продължи, като се планира представянето на завода на още две подобни международни изложения.

**„ТЕРЕМ**-**Ивайло” ЕООД, гр. Велико Търново**



Планът за 2019 г. за произведения обем продукция е изпълнен на **57,85%** и бележи **спад над 43%** спрямо предходната 2018 година.

Структурата на произведената продукция през 2019 г. в хил. лв. е:

|  |  |
| --- | --- |
| - специална продукция | 1 683 |
| - гражданска продукция | 579 |

Специалната продукция за МО включва основен ремонт на специалното оборудване и техническо обслужване на базовата машина на изделие 122 мм САУ 2С1 – „Гвоздика“, основен ремонт на въоръжението и оптиката и техническо обслужване на базовата машина на изделие 122 мм РСЗО БМ-21 „ГРАД“, основен ремонт на специалното оборудване и техническо обслужване на базовата машина на изделие 2Т7М, основен ремонт на 7,62 мм автомат „Калашников“ АК-47 и основен ремонт на 9 мм пистолет „Макаров“.

През 2019 г. не са изпълнявани поръчки на Министерството на отбраната. Субсидията по ОМП е усвоена за ремонт на тренировъчни серии - изд. 122 мм САУ 2С1, БМ-21, ТЗМ 2Т7М1, 7,62 мм автомат АК-47 и 9 мм пистолет „Макаров“.

През 2019 г. са завършени следните ремонтни и производствени работи, като първите пет са започнати през 2018 г.:

- дефектация и техническо обслужване на 14,5 мм картечници КПВТ;

- дефектация на общо 7 500 бр. 7,62 мм авт. М70В1 и преработка в изделие М050Е1“;

- изработка на 70 бр. устройства за стрелба с КПВ/КПВТ от земя и продажба на 30 броя;

* препродажбена подготовка на 19 броя БТР-70;
* преглед и техническо обслужване на 152 мм гаубици Д-20;

- дефектация и техническо обслужване на нови 100 броя 14,5 мм картечници;

* дефектация и ремонт на 50 комплекта ПОУ за 122 мм гаубица 2А31;
* ремонт на 20 бр. танков далекомер ТПД-К1 за танк Т-72;
* изпитване и проверка на основните технически параметри на 16 броя ТПД-К1;
* дефектация на 37 комплекта оптични прибори за танк Т-55 АМ1;

- ремонт на 10 комплекта оптични прибори, стрелково оръжие и противооткатни устройства за танк Т-72 като подизпълнител на „ТЕРЕМ-Хан Крум“ ЕООД;

* ремонт на танков мерник-далекомер, квантов ТПД-К1 за танк Т-72 и изпитване и проверка на основните им технически параметри;

- ремонт и допълнителни дейности на 14 броя спирач и 14 броя връщач на противооткатни устройства;

* довършителни дейности на втори етап по модернизиране на изделие БМ.21НА със система СУО-9К51НА и дейности по изработване на изделие БТС 2М бронирана спасително-евакуационна машина– втори етап;

- изработка на опитен образец – изделие на лафетна установка за 12,7 мм ДШК-М на база БТР-60КЩМ и монтаж на лафетната установка върху БТР-60 КЩМ;

- ремонт на РПГ-7В, изработване на балистични РПГ-7 и изработка на лафетна установка за НСВТ със седалка за стрелеца.

Произведена е и гражданска продукция от производствената номенклатура на дружеството – газови уреди, пожарогасители и галванични покрития.

На база изпратени оферти, водена кореспонденция и разговори, през 2019 г. са подписани договори и допълнителни споразумения за специална продукция (очаквано производство и реализация през 2020 г.) за:

- Довършителни дейности по модернизация на БМ-21 на със система СУО-9К51 на етап II; модернизация на 1 брой опитен образец БМП-1 в БМП-2М (пълна конфигурация); бронирана спасително-евакуационна машина етап II;

- Ремонт на 40 броя танков мерник ТПД-К1 за танк Т-72;

- Ремонт на ПОУ за 122 мм гаубица 2А31 и допълнителни ремонтни дейности, в съответствие с Актове за техническо състояние;

- Изработка на 100 броя "Устройство за стрелба с 14,5 мм картечница КПВ/КПВТ от земя";

- Дефектация и техническо обслужване на 100 броя 14,5 мм картечница КПВТ;

- Дефектация на 37 комплекта оптични прибори за танк Т-55 М1;

- Изработка на опитен образец – изделие на лафетна установка за 12,7 мм ДШК-М на база БТР-60 КЩМ и монтаж на лафетната установка върху БТР-60 КЩМ;

- Ремонт на 2 броя РПГ-7В, изработване на 3 броя балистични РПГ-7 и изработка на лафетна установка за НСВТ със седалка за стрелеца;

- Модернизация на 30 бр. изд.9П148 (БРДМ-2). Изработка на опитен образец.

**„ТЕРЕМ-Цар Самуил” ЕООД,** **гр.** **Костенец**



Постигнатите резултати от „ТЕРЕМ - Цар Самуил” ЕООД през 2019 г. показват **намаление с над 49%** от произведеното спрямо обемите от съпоставимата 2018 г. С произведената продукция през отчитания период, дружеството е изпълнило едва **46,79%** от планирания обем за 2019 г.

Структурата на произведената продукция за 2019 г. в хил. лв. е:

|  |  |
| --- | --- |
| - специална продукция | 387 |
| - гражданска продукция | 268 |

През отчетния период са завършени следните поръчки/изделия:

* производство на междинни детонатори /лети бустери/ за граждански цели;
* преопаковане в сандъци и ремонт на изстрели ПГ-7;
* сборка на изстрел ОГ-7ВСП;
* преопаковане и ремонт на 12,7 патрони Б-32 и БЗТ;
* разснарядяване /развиване на взривател/ на 82 мм осколъчна мина – 2 007 бр.;
* палетизиране на 82 мм осколъчни мини;
* изработване на 81 мм димна граната 3Д-6;
* утилизация на 74 бр. 30 мм изстрели за авиационно оръдие;
* изработени 2600 броя РДГ-2 зелен и черен дим;
* изработване на 10 000 броя шашки от ТЕН чрез пресоване;
* произведени 5 000 броя бустер Т-800 – опитна партида.

В следващото тримесечие ще продължи работата по:

* палетизиране на ракетни двигатели за изстрели БМ-21;
* изработване на 210 броя супресор за ловни карабини;

- сборка на неуправляеми авиационни ракети С-8 КОМБЕ – 5000 бр. при подаване на комплектовъчни елементи от клиента.

Средства по ОМП са усвоени за поддръжка на производствени мощности – специалилиран сграден фонд.

Пазарните перспективи са след осигуряване на необходимите елементи от възложителя да се постигне производствена ритмичност за сглобяване на останалите неуправляеми авиационни ракети С-8 КОМБЕ. Извършват се пробни изпитания съвместно с БАН за производство и ремонт на различни боеприпаси, за снаредяване по метода на леене и сборка на изд. АХГ-7ВСП. Работи се за усвояване производството на НАР С-8 и модификации, както и на изстрел за РПГ 7 (ОГ-7 и ПГ-7). Водят се преговори за производство на взривни вещества както и за започване на серийно производство на термобарични минохвъргачки, артилерийски изстрели и усвояване производството на сборка на изстрели за БМ 21.

Усилията са насочени към търсене на допълнителни възможности за подписване на нови договори за производство на специална и гражданска продукция, с цел стабилизиране на производствено – стопанската дейност, осигуряване на регулярни парични постъпления и за изпълнението на годишната производствена програма.

**2. Здравословни и безопасни условия на труд**

През отчетния период са осигурени средства за здравословни и безопасни условия на труд в дружествата от група „ТЕРЕМ”, включително за обучение, осигуряване на предпазни средства, защитни облекла, безплатна предпазна храна, провеждане на профилактични медицински прегледи, подобряване условията на труд и специализирана литература.

През периода е допусната една трудова злополука в „ТЕРЕМ-Летец“ ЕООД в участък за ремонт на джанти и спирачни пакети. Няма отклонение от нормалните действия и условия на работа. За недопускане на повторяемост, като мярка е проведен извънреден инструктаж. Няма трудови злополуки, водещи до трайна загуба на трудоспособност.

В дъщерните дружества са извършвани проверки от съответните Дирекции „Областна инспекция по труда” за спазване на законовите изисквания за осигуряване на ЗБУТ. Предписанията за отстраняване на констатираните пропуски се изпълняват.

**3. Екология**

Изградените пречиствателни съоръжения във всички дъщерни дружества функционират нормално и не се допуска замърсяване на околната среда при осъществяване на производствения процес.

**4. Търговска дейност**

Търговската дейност на „ТЕРЕМ-Холдинг” ЕАД през 2019 г. се организира в помощ на дъщерните дружества в следните направления:

- маркетингова и рекламна дейност за произвежданата специална и гражданска продукция;

- реализация на произведената специална и гражданска продукция;

- доставка на необходимите суровини, материали, комплекти възли и агрегати и резервни части за производствената дейност.

През 2019 г. в група „ТЕРЕМ” са реализирани общо (агрегирано) нетни приходи от продажби на продукция, стоки и услуги в размер на **39 065** **хил. лв.** (в т.ч. и индивидуалния принос на „ТЕРЕМ – Холдинг” ЕАД).По този показател Групата бележи **ръст от 37%** спрямо предходната година. На консолидирано ниво ръста е 39%.

Търсят се допълнителни възможности за сключване на договори с фирми за ремонти на въоръжение и военна техника /предпродажна подготовка и производство на резервни части/, с които да се повиши степента на натовареност на производствените мощности и персонала в дъщерните дружества.

**5. Управление на персонала**

***Численост на персонала***

Група „ТЕРЕМ” отчита **намаление с 51 човека** в числеността на общия списъчен брой на персонала към 31.12.2019 г., в сравнение с края на 2018 година, което е намаление с от **4,48%.**

- списъчен брой на персонала на 01.01.2019 г. – **1 138 човека;**

- списъчен брой на персонала на 31.12.2019 г. **- 1 087 човека**.

Средно-списъчният брой на персонала към 31.12.2019 г. за група „ТЕРЕМ“, без жените в отпуск по майчинство е **1 104 човека**, което е **намаление със 128 души, представляващо 10,4% намаление**  в сравнение с края на 2018 г.

***Осреднен доход на персонала***

За 2019 г, група „ТЕРЕМ” отчита среден доход (трудово възнаграждение, клас, доплащания и други социални плащания) на едно лице от персонала в размер на **1 233 лева**. В сравнение с 2018 година, средния доход на персонала в група „ТЕРЕМ” е нараснал със **165 лева** или с **15,45%**. Този ръст е повлиян от увеличената натовареност, респ. завишено възнаграждение на някои работници, от допълнителното материално стимулиране за постигнати резултати при изпълнение на определени (допълнителни) производствени задачи, както и от увеличението **с 9,8 %** на минималната работна заплата за страната от 01.01.2019 г. (при някои от работниците, чийто основни възнаграждения таргетират към този показател).

Независимо от отчетената положителна тенденция, средният доход за 2019 г. в група „ТЕРЕМ“ все още не достига средната работна заплата за страната (1 313 лв.), отчетената от НСИ за IV-то тримесечие на 2019 г.

За 2019 г., най-висок среден месечен доход в дъщерните дружества отчита „ТЕРЕМ-Летец” ЕООД **– 1 323 лв.**, следвани от „ТЕРЕМ-КРЗ Флотски арсенал Варна” ЕООД – **1 310 лв.**, „ТЕРЕМ-Цар Самуил“ ЕООД – **995 л**в.,„ТЕРЕМ–Хан Крум“ ЕООД – **987 лв.** и„ТЕРЕМ–Ивайло” ЕООД **– 951 лв.** Най-нисък среден месечен доход на персонала отчитат Обособено производство „ТЕРЕМ - Овеч” – **897 лв**., независимо от увеличението му с 20% спрямо средния му месечен доход за 2018 г. В „ТЕРЕМ – КРЗ Флотски арсенал Варна“ ЕООД средният месечен доход също е нараснал с 21% спрямо средния месечен доход за 2018 г., при „ТЕРЕМ-Хан Крум” ЕООД това увеличение е с 14%. При останалите три дружества това увеличение е по-малко от 7%, т.е. изостава спрямо увеличението на минималната работна заплата за страната.

***Социално сътрудничество***

През разглеждания период, Съветът за социално сътрудничество на група „ТЕРЕМ” и Комисиите за социално сътрудничество в дъщерните дружества организираха дейността си в съответствие със своите пълномощия.

Във всички дъщерни дружества има подписани Колективни трудови договори /КТД/, валидни към 31.12.2019 г.

**6. Финансово-икономическо състояние на група „ТЕРЕМ” за 2019 г.**

|  |  |  |  |  |
| --- | --- | --- | --- | --- |
| **№ по ред** | **ПОКАЗАТЕЛИ** | **Нетни приходи от продажби хил. лв.** | **Печалба** (след корпоративен данък) **хил. лв.** | **Рентабилност** |
|
| 1. | "Терем-Летец" ЕООД | 4 231 | (1 253) | 0,00% |
| 2. | "Терем-Хан Крум" ЕООД вкл. Обособено производство "ТЕРЕМ-Овеч" | 5 144 | 40 | 0,78% |
| 3. | "Терем-КРЗ Флотски арсенал" ЕООД | 11 638 | (2 992) | 0,00% |
| 4. | "Терем-Ивайло" ЕООД | 2 107 | (1 103) | 0,00% |
| 5. | "Терем-Цар Самуил" ЕООД | 376 | (485) | 0,00% |
| 6. | "ТЕРЕМ - Холдинг" ЕАД | 15 569 | 1 196 | 7,68% |
|  | ***Група „ТЕРЕМ” (агрегирана стойност):*** | **39 065** | **(4 597)** | ***0,00%*** |
|  | ***Група „ТЕРЕМ” (консолидирано-прогнозно):*** | **31 110** | **(5 606)** | ***0,00%*** |

**Задължения и вземания**

- **задължения** (на групата към трети лица и към МО) – **21 280** **хил. лв.**, основно по получени аванси за ремонти, които ще се изпълняват през 2020 г.;

- **вземания** (на групата от трети лица) -  **9 210 хил. лв.**

**Разходи на 100лв. оперативни и общо приходи (с натрупване) за 2019 г.**

|  |  |  |  |
| --- | --- | --- | --- |
| **№ по ред** | **Дъщерно дружество** | **Разходи на 100 лв приходи от оперативна дейност** | **Разходи на 100 лв общи приходи** |
| 1 | "ТЕРЕМ - Летец" ЕООД | 121,93 | 125,18 |
| 2 | "Терем-Хан Крум" ЕООД вкл. Обособено производство "ТЕРЕМ-Овеч" | 91,22 | 99,36 |
| 3 | "ТЕРЕМ - КРЗ ФА Варна" ЕООД | 124,28 | 124,02 |
| 4 | "ТЕРЕМ - Ивайло" ЕООД | 132,61 | 142,87 |
| 5 | "ТЕРЕМ - Цар Самуил" ЕООД | 166,71 | 168,41 |
| 6 | "ТЕРЕМ - Холдинг" ЕАД | 102,16 | 98,19 |
| 7 | група "ТЕРЕМ" | 112,02 | 112,41 |

През 2019 г., като цяло дружествата не бяха осигурени във висока степен с договори и поръчки и това затрудни (в някои от предприятията) осигуряването на тяхната издръжка и покриването на условно-постоянните им разходи.

Към 31.12.2019 г. в дружествата няма неразплатени задължения към персонала.

**7. Инвестиции**

Общият обем на извършените инвестиционни разходи през 2019 г. е 886 хил. лв. – основно те са в „ТЕРЕМ – КРЗ Флотски арсенал Варна“ ЕООД (680 хил. лв.) и в „ТЕРЕМ – Летец“ ЕООД (181 хил. лв.) и с минимални инвестиционни разходи – „ТЕРЕМ – Ивайло“ ЕООД и „ТЕРЕМ – Цар Самуил“ ЕООД.

**ИЗВОДИ:**

1. За 2019 г. група „ТЕРЕМ” отчита ръст от 18% на общия обем произведена продукция, главно поради възложените ремонти от Министерството на отбраната, както и ръст от 39,6% на реализираните (агрегирани) нетни приходи от продажби в сравнение със съпоставимия период - 2018 година. Бизнес-програмата (2017-2019 г.) за 2019 г. е изпълнена в частта нетни приходи от продажби и във висока степен по отношение на продукцията. Като се отчитат настоящата неблагоприятна бизнес-среда в световен план, и средносрочните перспективи пред Групата, то се очаква съществено намаление на обема през следващите отчетни периоди;

2. Кумулативно от началото на 2019 г. се отчита (като цяло) малко по-висока степен на натовареност на дъщерните дружества, но едновременно с това се очаква натовареността да е неритмична и в значително намалена степен през предстоящата 2020 година, независимо от провежданите преговори и търговски активности, извършени към настоящия момент. Очакваната ниска степен на натовареност ще е обвързана с прогнозите за рецесия и икономическа криза в световен план поради пандемията COVID-19.

3. Ръководството на „ТЕРЕМ - Холдинг” ЕАД провежда политика на строга финансова дисциплина и ограничаване дела на външните подизпълнители/услуги, което съчетано с политика по справедлива оценка и заплащане към персонала, се надяваме да доведе до устойчиви резултати за група „ТЕРЕМ“.

Докладът е приет от Съвета на директорите на „ТЕРЕМ-Холдинг” ЕАД с Решение по т. 7.3 от Протокол № 19 / 19.03.2020 г.

**Приложения:**

Приложение № 1. Резултати от изпълнението на БП на група „ТЕРЕМ” за 2019 г.;

Приложение № 2. Изпълнение на производствената програма на група „ТЕРЕМ” за 2019 г;

Приложение № 3. Численост на персонала и среден месечен доход в група „ТЕРЕМ” за 2019 г.;

Приложение № 4. Справка за основните финансови показатели на търговските дружества от група „ТЕРЕМ”;

Приложение № 5. Отчет за финансовото състояние на „ТЕРЕМ-Холдинг” ЕАД към 31.12.2019 г.;

Приложение № 6. Отчет за печалбата или загубата и другия всеобхватен доход на „ТЕРЕМ-Холдинг” ЕАД за периода 01.01.2019 – 31.12.2019 г.;

Приложение № 7. Отчет за паричните потоци на „ТЕРЕМ-Холдинг” ЕАД за периода 01.01.2019 – 31.12.2019 г.;

Приложение № 8. Отчет за промените в собствения капитал на „ТЕРЕМ-Холдинг” ЕАД към 31.12.2019 г.

\_\_\_\_\_\_\_\_\_\_\_\_\_\_\_\_\_\_\_\_\_**\_\_\_\_ Иван Досков**

***Изпълнителен директор***

***на „ТEРЕМ-Холдинг“ ЕАД***







