**1. Обща информация за дружеството**

Дружеството е учредено на 26.08.1998 г., със съдебно решение №1 по ф.д. № 8410/1998 г., като еднолично търговско дружество с ограничена отговорност.

През 2008 г., съгласно разпоредбата на §4 от Закона за търговския регистър, дружеството е пререгистрирано в Търговския регистър на Агенцията по вписванията с ЕИК 131273133.

Седалището и адресът на управление на Дружеството е в гр. София 1839, кв. Враждебна, Летище София – Северен район.

*Капиталова структура*

Основният капитал е в размер на 4 654 000 лв. и е разпределен в 465 400 броя дяла с номинална стойност в размер на 10 лв. за дял.

Едноличен собственик на капитала на “Терем-Летец” ЕООД е „Терем – Холдинг“ ЕАД, който е с едноличен собственик на капитала - българската държава. Правата на българската държава, с оглед на отрасловата компетентност, се упражняват от Министъра на отбраната (чл. 8, ал.1 от ПРУПДТДДУК).

*Система на управление*

Дружеството се представлява и управлява от управителя инж. Валерий Петров Владинов. Дружеството няма назначен контрольор.

*Стопанска дейност*

Предметът на дейност на дружеството за отчетния период е извършване на капитален и среден ремонт на военна техника, въоръжение и друго военнотехническо имущество, производство на единични дребно серийни количества, различно военно-техническо имущество, съоръжения и апаратури и машини, внос, износ, реклама, маркетинг, инженеринг, развитие и усъвършенстване на специална и гражданска продукция, услуги, техническа помощ и обучение и други промишлени и търговски дейности в страната и в чужбина, разрешени от закона.

*Интелектуална собственост*

Дружеството притежава:

- Лиценз за техническо обслужване и ремонт на авиационна техника BG CAA-5018 от 15.07.2005г. на ГД”ГВА”

- Свидетелство за ремонтна организация на вертолети Ми-8Т, Ми-17, Ми-24В,П с военно предназначение № 0014ВТ/Ми-2019 от АО "Вертолеты России" със срок на действие до 18.02.2021г.

- Свидетелство за ремонтна организация на вертолети Ми-8Т, П, ПС Ми-17 с гражданско предназначение № 008/01Ми-2017 от АО "Вертолеты России" със срок на действие до 13.07.2019г.

- Сертификат Серия СП №093/2017 на ”Стенд за изпитване на опашната трансмисия на вертолети Ми-8, Ми-17 и Ми-24 и техните модификации ” валиден до 05.12.2020г.

- удостоверение за регистрация на трансфер на продукти, свързани с отбраната, издаден от Междуведомствения съвет по отбранителна индустрия и сигурност на доставките към Министерския съвет;

*Научно-изследователска и развойна дейност*

Развойната дейност и проекти, изпълнявани от Дружеството са насочени към разработване на технологии за усвояване на нови изделия и процеси с оглед адаптиране на производствените способности на предприятието към настоящите пазарни нужди.

- усвояване на ремонта на „Блок за защита и управление БЗУНП355Г“ на енерговъзела за Вертолета Ми171, Ми-17-В5. Ка-32 от специалистите по авиационно оборудване в ТО и ЦАТ. Към настоящия момент дейността по усвояването на ремонта продължава;

- усвояване на ремонта на хидроусилител КАУ-115АМ от вертолета Ми-17 (по-новите модификации) и Ми-24/35 (последните модификации). Създадени са няколко нови работни места в агрегатен участък;

- усвоен е частично ремонта на електрохидравлична помпа НП27ТМ (за отваряне/затваряне на рампата на вертолет Ми171, Ми-17-В5). Доставена е помпа за опитен образец и е сформирана група за изпълнение на задачата;

- подбрани са контролери за поддържане на зададената температура на работната течност във ваните на Галваничен участък към Цех механичен и са монтирани. Това позволява подобряване на процеса на галванична обработка на детайлите, повишаване качеството на химическата обработка.

*Персонал*

Броят на персонала на Дружеството към 31 декември 2019 г. е 154 души (2018 г. - 150 души).

Програмите за обучение, предлагани на служителите на дружеството, имат за цел развитието на техните компетенции. Политиката в областта на обучението е специално насочена към предоставяне на високи професионални познания, както и във връзка с изискванията за здравословни и безопасни условия на труд.

**2. Значителни събития през 2019 година**

С Протоколно решение № РД-36-20/02.07.2019 г. едноличният собственик на капитала е приел годишния финансов отчет на „ТЕРЕМ-Летец“ ЕООД за 2018 г., като не е разпределян дивидент.

**3. Важни събития след съставяне на годишния финансов отчет**

* Обявяване на извънредно положение в страната

Обявеното на 13 март 2020 г. извънредно положение в страната в резултат от разпространението на COVID-19 и въведените засилени противоепидемични мерки и ограничения неминуемо ще окажат въздействие върху дейността на Дружеството, въпреки, че към датата на изготвяне на отчета и на настоящия доклад Дружеството няма прекратени договори с клиенти и доставчици.

Ръководството предприема всички препоръчани мерки за ограничаване разпространението на заразата. От друга страна създалата се обстановка на несигурност ще доведе до известни сътресения по веригата за доставка на суровини и материали, както и възможно забавяне в изпълнението на някои от поръчките. Дружеството ще следи развитието на обстановката и ще предприеме всички необходими мерки за преодоляване на възникналата кризисна ситуация.

* Друго

Между датата на финансовия отчет, датата на настоящия доклад и датата на одобрението им за публикуване не са настъпили коригиращи събития или значителни некоригиращи събития, които да влияят на информацията, представена в тези документи, и които да налагат допълнителни корекции и/или оповестявания за годината, приключваща на 31 декември 2019 година, освен посоченото в пояснителна бележка № 31 на годишен финансов отчет за 2019 г.).

**4. Основни финансови показатели за 2019 г.**

|  |  |  |  |
| --- | --- | --- | --- |
| **Показатели** | **2019** | **2018** | **промяна, %** |
| Приходи от оперативна дейност | 4 350 | 3 870 | 12,40% |
| Резултат от оперативна дейност | (1 111) | (712) | 56,04% |
| Печалба (загуба) преди данъци | (1 291) | (894) | 44,41% |
| Печалба (загуба) за периода | (1 253) | (869) | 44,19% |
| Общ всеобхватен доход за периода | (1 279) | (884) | 44,68% |
|  |  |  |  |
| Нетекущи активи | 2 094 | 2 176 | (3,77%) |
| Текущи активи | 4 325 | 3 638 | 18,88% |
|  |  |  |  |
| Собствен капитал | (6 060) | (4 781) | 26,75% |
| Нетекущи пасиви | 9 336 | 7 557 | 23,54% |
| Текущи пасиви | 12 479 | 10 595 | 17,78% |

Стопанската дейност на „ТЕРЕМ - Летец” ЕООД през 2019 година беше организирана в насока за изпълнение на одобрените параметри от актуализираната Бизнес-програма за 2019 г. от принципала на дружеството.

**5. Преглед на рисковите фактори**

Рисковете, на които е изложено дружеството, в зависимост от пораждащите ги фактори и възможностите за тяхното управление, могат да се разделят на **систематични** и **несистематични**.

**Систематичните рискове** се свързват с общото състояние на макроикономическата среда. Те се отнасят до всички стопански субекти в страната и са резултат от външни за дружеството фактори, върху които то не може да влияе.

Макроикономическият риск се характеризира чрез основните макроикономически индикатори – брутен вътрешен продукт, валутен курс, равнище на инфлацията и лихвени равнища, промени в ценовите равнища на фондовия пазар, бюджетен дефицит, безработица и др.

Основните показатели на стопанската среда в България, които оказват влияние върху дейността на дружеството, за периода 2014 – 2019 г. са представени в таблицата по-долу:

|  |  |  |  |  |  |  |
| --- | --- | --- | --- | --- | --- | --- |
| **Показатели** | **2014** | **2015** | **2016** | **2017** | **2018** | **2019** |
| БВП в млн. лв.\* | 83,756 | 88,575 | 94,130 | 102,308 | 109,695 | 118,625\* |
| Реален растеж на БВП\* | 1,8% | 3,5% | 3,9% | 3,5% | 3,1% | 3,4%\* |
| Инфлация в края на годината | (2,0)% | (0,9)% | (0,5)% | 1,2% | 2,6% | 2,5% |
| Среден валутен курс на щатския долар за годината | 1,48 | 1,76 | 1,77 | 1,74 | 1,66 | 1,75 |
| Валутен курс на щатския долар в края на годината | 1,61 | 1,79 | 1,86 | 1,63 | 1,74 | 1,79 |
| Основен лихвен процент в края на годината | 0,03 | 0,01 | 0,00 | 0,00 | 0,00 | 0,00 |
| Безработица (в края на годината) | 10,7% | 10,0% | 8,00% | 6,2% | 5,2% | 4,4% |

*източници: БНБ и НСИ*

*\*прогноза на БНБ за 2019 г., източник: БНБ.*

Систематичните рискове не могат да бъдат избегнати от икономическите субекти в страната, което поражда необходимостта от извършването на анализи и прогнозиране на макроикономическите показатели с цел тяхното минимизиране.

Забавянето на икономическия растеж и влошаването на макроикономическите параметри в страната би довело до намаляване на реалните доходи и покупателната способност на населението, което неминуемо ще засегне негативно печалбите на съответното дружество.

**Несистематичните рискове** са рискове, върху които дружеството може да упражни контрол. В зависимост от пораждащите ги фактори те могат да бъдат разделени на **секторен (отраслов)** и **оперативен (фирмен) риск**.

**Секторният (отрасловият) риск** е рискът, свързан с развитието на сектора, в който оперира дадена компания. Той се поражда от влиянието на технологичните промени в отрасъла върху доходите и паричните потоци в този отрасъл, силна конкуренция на външния пазар, нелоялна конкуренция на вътрешния пазар, социални конфликти и др.

**Фирменият риск** е свързан с дейността на дружеството. Той е специфичен за всяка компания и се влияе от възможността на дружеството да посреща задълженията си.

*Някои от специфичните рискове, пред които е изправено дружеството са:*

* Действащите секторни ограничения на Европейския съюз (за продукти, свързани с отбраната), наложени към Руската федерация водят: до пропускане на ползи и приходи от ремонт на чужди вертолети, на руски военни кораби и подвижни болници; до затруднения в доставките на необходимите за ремонта на вертолетите ремонтни комплекти и резервни части; до невъзможност да се изпълняват задълженията на „ТЕРЕМ - Летец” ЕООД към ВВС на БА в мирно и военно време; до опасност от отказ на руската страна за удължаване срока на притежаваните от дружеството лицензии и доставка на актуална техническа документация; до проблеми при участието на „ТЕРЕМ - Летец” ЕООД в конкурси на NSPA, свързани с ремонт на руска военна техника за умиротворителни цели и мисии за борбата с тероризма, за подкрепа на съюзниците, но собственост на USA и други страни членки на НАТО извън ЕС;
* През последните пет години (2015-2019), делът на договорите, възлагани от МО за ремонти, производство, модернизация и утилизация на въоръжение и военна техника с дружеството, заема около 5% от произведената продукция, поради по-ограничения размер на бюджетно финансиране за тези дейности. Поради това, дейността на дружеството и съответно на цялата група „ТЕРЕМ“ се осигурява с приходи от договори за производство на специална и гражданска продукция, сключвани с местни и чужди фирми;
* Висока степен на динамика на вътрешния и външните пазари на специална и гражданска продукция;

*Управление на финансовия риск*

Дружеството е изложено на различни видове рискове по отношение на финансовите си инструменти. Най-значимите финансови рискове са: пазарен риск (включващ риск от промяна на справедливата стойност и ценови риск, както и валутен риск), кредитен риск, ликвиден риск и риск на лихвено-обвързани парични потоци.

Общото управление на риска е фокусирано върху трудностите при прогнозиране на финансовите пазари и достигане минимизиране на потенциалните отрицателни ефекти, които могат да се отразят върху финансовите резултати и състояние на дружеството.

Текущото управление на риска в дружеството се осъществява от органите на управление. Приоритет при управлението на риска е да се осигури финансовата стабилност на предприятието.

Детайлна информация е налична в оповестяването към индивидуалния годишен финансов отчет за 2019 г. (пояснителна *бележка № 28* на годишен финансов отчет за 2019 г.). В същото приложение е оповестена и информация за експозицията на предприятието по отношение на кредитния и ликвидния рискове.

**6. Информация за основните характеристики на системата на вътрешен контрол, прилагани от дружеството в процеса на изготвяне на финансовите отчети**

Ръководството на дружеството изготвя доклад за дейността, както и финансов отчет за всяка финансова година, който дава вярна и честна представа за финансовото състояние на Дружеството към края на годината, за финансовите резултати от дейността и за паричните потоци в съответствие с приложимата счетоводна рамка. Отговорността на ръководството включва и прилагане на система за вътрешен контрол за предотвратяване, разкриване и изправяне на грешки и неверни изложения, допуснати в резултат на действия на счетоводната система. В тази връзка, ръководството спазва следните основни принципи в своята дейност:

* придържане към определена управленска и счетоводна политика, оповестявана във финансовите отчети;
* извършване на всички операции в съответствие със законовите и подзаконови нормативни актове;
* отразяване на всички събития и операции своевременно, с точен размер на сумите в подходящите сметки и за съответния отчетен период, така че да позволяват изготвянето на финансовите отчети в съответствие с конкретно зададената счетоводна рамка;
* спазване на принципа на предпазливостта при оценката на активите, пасивите, приходите и разходите;
* установяване и прекратяване на измами и грешки;
* пълнота и правилност на счетоводната информация;
* изготвяне на надеждна финансова информация; придържане към – Международните стандарти за финансово отчитане (МСФО/МСС), одобрени за прилагане от Комисията на Европейския съюз и спазване на принципа на действащо предприятие.

**7. Оперативни резултати през 2019 г.**

*Приходите от продажба на продукция* през 2019 г. се увеличват с 12,4% (или с 480 хил. лв.) спрямо 2018 г. Те включват реализация на специална и гражданска продукция.

|  |  |  |  |
| --- | --- | --- | --- |
| **Показатели** | **2019** | **2018** | **промяна, %** |
| Приходи от продажби | 4 350 | 3 870 | 12,40% |
| Приходи от продукция и услуги - основна дейност | 4 231 | 3 768 | 12,29% |
| Печалба/(загуба) от продажба на стоки | - | - | - |
| Други приходи | 119 | 102 | 16,67 % |

Приходите, по категории, са както следва:

|  |  |  |  |  |
| --- | --- | --- | --- | --- |
| **Показатели** | **2019** | **дял** | **2018** | **дял** |
| Приходи от продажби на продукция | 4 231 | 100% | 3 768 | 100% |
| в т.ч.: специална продукция | 2 278 | 53,84% | 2327 | 61,76% |
| гражданска продукция | 1 953 | 46,16% | 1 441 | 38,24% |

Диверсификацията на основните клиенти е:

|  |  |  |
| --- | --- | --- |
| **Основни клиенти** | **2019, дял** | **2018, дял** |
| *Клиент 1* | 53,84% | 61,67% |
| *Клиент 2* | 16,45% | 15,10% |
| *Клиент 3* | 8,58% | 5,44% |
| *Клиент 4* | 8,30% | 3,13% |

Другите доходи включват:

|  |  |  |  |
| --- | --- | --- | --- |
| **Показател** | **2019** | **2018** | **промяна, %** |
| Други доходи | 119 | 102 | 16,67% |
| Печалба/(загуба) от продажба на материали | 16 | 45 | (64,44%) |
| Приходи от продажба на материали и скрап | 11 | 19 | (42,11%) |
| Печалба/(загуба) от продажба на дълготрайни активи | 5 | - | - |
| други доходи | 87 | 38 | 128,95% |

*Разходите за дейността* нарастват с 986 хил. лв. или с 20% през 2019 г. спрямо 2018 г., което е пряко обвързано с увеличение размера на възнагражденията на персонала през текущата година, с по-големия размер на обезценка на вземания и съответно материлани запаси, както и с увеличението в обема на реализираната продукция, кумулативно с незавършеното производство:

|  |  |  |  |
| --- | --- | --- | --- |
| **Показатели** | **2019** | **2018** | **промяна, %** |
| Разходи за дейността | 5 902 | 4916 | 20,06% |
| Разходи за материали | 1 723 | 1 118 | 54,11% |
| Разходи за външни услуги | 872 | 829 | 4,95% |
| Разходи за персонала | 3 001 | 2 731 | 9,89% |
| Разходи за амортизации на дълготрайни активи | 306 | 238 | 28,57% |
| Други разходи | 142 | 90 | 57,78% |

*Промените в запасите от готова продукция и незавършено производство* за 2019 г. влияят в посока на увеличение на приходите с 352 хил. лв.

Основно перо в разходите за дейността са услугите на подизпълнители, както следва:

|  |  |  |
| --- | --- | --- |
| **Показатели** | **2019, дял** | **2018 , дял** |
| Разходи за дейността | 100% | 100% |
| в т.ч. разходи за външни услуги | *14,75%* | *18,27%* |
| *Доставчик 1* | *32,0%* | *30,64%* |
| *Доставчик 2* | *14,33%* | *15,08%* |
| *Доставчик 3* | *0.7%* | *7,96%* |

Финансовите разходи в нетно изражение за 2019 г. са намалели с 2 хил. лв. спрямо предходната 2018 г.

|  |  |  |  |
| --- | --- | --- | --- |
| **Показатели** | **2019** | **2018** | **промяна, %** |
| Финансовиразходи - нетно | (180) | (182) | (4,76%) |
| Приходи от лихви на парични средства | 1 | 1 | 0,0% |
| Други финансови приходи | 1 | 1 | 0,0% |
| Разходи за банкови такси - за банкови гаранции | (1) | (2) | (0,5% ) |
| Разходи за актюерски лихви | (1) | (1) | 0,0% |
| Разходи за лихви | (180) | ( 181) | (0,55%) |

Балансовото число за 2019 г. е увеличено с 567 хил. лв. спрямо 2018 г., като в разгърнат вид, изменението по отделните елементи на нетекущите и съответно на текущите активи е както следва:

|  |  |  |  |
| --- | --- | --- | --- |
| **Показатели** | **2019** | **2018** | **промяна, %** |
| Имоти, машини и съоръжения | 1 686 | 1 863 | (9,50%) |
| Нематериални активи | 151 | 94 | 60,64% |
| Активи по отсрочени данъци | 257 | 219 | 0,0% |
| *Нетекущи активи* | 2 094 | 2 176 | (3,77%) |

|  |  |  |  |
| --- | --- | --- | --- |
| **Показатели** | **2019** | **2018** | **промяна, %** |
| Материални запаси | 3 838 | 3 070 | 25,02% |
| Търговски и други вземания | 177 | 392 | (54,85%) |
| Вземания от свързани лица | - | 55 | 0,0% |
| Пари и парични еквиваленти | 310 | 121 | 156,20% |
| *Текущи активи* | 4 325 | 3 638 | 18,88% |

С договор от 19.12.2019 г. задълженията на Дружеството към компанията-майка са новирани и същевременно консолидирани в нов дълг със съществена промяна в условията – удължена матуритетна структура, при запазена цена на финансирането.

Дружеството не удовлетворява финансовата концепция за поддържане на капитала, основно поради трайно отчетените загуби от дейността през разглежданите съпоставими периоди:

|  |  |  |  |
| --- | --- | --- | --- |
| **Показатели** | **2019** | **2018** | **промяна, %** |
| Основен капитал | 4 654 | 4 654 | 0,0% |
| Преоценъчен и други резерви | 326 | 352 | (7,39%) |
| в т.ч.: |  |  |  |
| други общи резерви | 395 | 395 | 0,0% |
| преоценъчен резерв | ( 69) | ( 43) | 60,47% |
| Неразпред. печалба (загуба) от мин. год. | (9 787) | (8 918) | (9,74%) |
| Печалба/загуба от текущия период | (1253) | (869) | 44,19% |
| *Общо собствен капитал* | (6 060) | (4 781) | 26,75% |

През 2019 година не се отчита значително увеличение в размера на текущите задължения спрямо 2018 година.

|  |  |  |  |
| --- | --- | --- | --- |
| **Показатели** | **2019** | **2018** | **промяна, %** |
| Търговски задължения | 331 | 312 | 6,09% |
| Краткоср. задължения към свързани лица | 2 420 | 2 411 | 0,37% |
| Задълж. към персонала и осигур. Институции | 342 | 289 | 18,34% |
| Данъчни задължения | 49 | 20 | 145 % |
| Приходи за бъдещи финансирания | 1 | 6 | (83,33%) |
| *Текущи пасиви* | 3143 | 3 038 | 3,46% |

Паричният поток от оперативна дейност за 2019 г. е отрицателна величина. Нетното изменение на паричните средства (в края на годината спрямо наличността в началото на същия период) показва подобрение.

Измененията по видове дейности са както следва:

|  |  |  |  |
| --- | --- | --- | --- |
| **Показатели** | **2019** | **2018** | **промяна, %** |
| Паричен поток от оперативна дейност | (969) | (281) | 244,84% |
| Паричен поток от инвест. Дейност | (68) | (210) | (67,62%) |
| *постъпления/(предоставени) заеми* | *1 650* | *580* | *184,48%* |
| Паричен поток от фин. Дейност | 1 226 | 289 | 324,22% |
| Нетна промяна в пари и парични еквиваленти | 189 | (202) | (193,56%) |
| Пари и парични еквиваленти в нач. на годината | 121 | 323 | (62,54%) |
| Печ.(заг.) от валутна преоценка на пар. средства | - | (1) | - |
| Пари и пар. еквиваленти в края на периода | 310 | 121 | 156,20% |

**8. Наличие на клонове на предприятието**

"ТЕРЕМ - Летец" ЕООД не притежава клонове.

**9. Информация за ключовия управленски персонал**

* *Възнаграждения, получени през годината от ръководния управленски персонал*

Възнаграждението на ръководния управленски персонал на “Терем-Летец” ЕООД се определя по реда на “Правилник за реда за упражняване правата на Държавата в търговски дружества с държавно участие”, приети с ПМС № 112 от 23.05.2003 г.

Възнагражденията, получени от ключовия управленски персонал през 2019 година, са общо в размер на 66 хил. лева.

* *Придобити, притежавани и прехвърлени от управителя дялове от капитала на „Терем-Летец“ ЕООД*

През 2019 г. управителят не е придобивал, прехвърлял и не притежава дялове от капитала на „Терем-Летец“ ЕООД.

* *Права на управителя да придобива дялове или облигации на дружеството*

В Устава на дружеството не са залегнали особени разпоредби, даващи право на управителя да придобива дялове или облигации на дружеството.

* *Участие на управителя в търговски дружества, като неограничено отговорен съдружник*

Управителят на дружеството не участва като неограничено отговорен съдружник, притежаващ повече от 25 на сто от капитала на друго дружество, както и не участва в управлението на друго дружество или кооперация, като прокурист, управител или член на съвет.

**10. Работа на Интегрираната система за управление (ИСУ) на дружеството, сертифицирана по БДС EN ISO 9001:2015, БДС EN ISO 14001:2015 и OHSAS 18001:2007**

През 2019 г. ръководството на „ТЕРЕМ - Летец“ ЕООД планира и постави стратегическите и оперативни цели за работа на дружеството през следващите няколко години.

В тази връзка бяха формирани конкретни цели на ИСУ за 2019 г. и беше потвърдена Политиката на ИСУ за периода 2020 – 2022 година.

За постигане изискванията на стандартите и гарантиране развитието на ИСУ през 2019 г. се проведe Преглед на ръководството. На него се поставиха и утвърдиха конкретни препоръки и коригиращи действия във връзка с развитието на системата.

През 2019 година се проведе надзорен одит на ИСУ в „ТЕРЕМ - Летец” ЕООД. Дружеството потвърди успешно съответствието си със стандартите: ISO 9001:2015, ISO 14001:2015 и OHSAS 18001:2007 за отчетния период.

Дружеството поддържа нужната компетентност на специалистите, ангажирани с дейността на ИСУ чрез ежегодното им обучение. През 2019 г. част от ръководния персонал и всички вътрешни одитори на „ТЕРЕМ –Летец” ЕООД преминаха успешно планираното им външно обучение поддържаните стандарти ISO и БДС ISO 19011:2018 „Указания за извършване на одит на системи за управление“.

Развитието и усъвършенстването на Системата за управление на качеството на „ТЕРЕМ - Летец“ ЕООД е допълнителна гаранция за качеството, предоставяно на нашите клиенти.

**11. Дейност в областта на информационните технологии**

През 2019 г., провежданите ежедневна и системна поддръжка на информационните технологии и системите за управление на информационните ресурси, повишиха степента на сигурност и гарантираха надеждността на информационните системи по отношение на превенция от загуба на данни, както и възможността, при евентуална повреда, възникнала вследствие на форсмажорни обстоятелства, за минимизиране на времето за възстановяване на работещите сървъри като web, mail и други.

С цел по-добро маркетингово позициониране на „ТЕРЕМ - Летец” ЕООД в интернет пространството, в края на 2019 година бяха предприети мерки за изграждане на изцяло нова интернет страница на дружеството. До април 2020 година „ТЕРЕМ-Летец” ЕАД ще притежава модерна web страница, с актуална информация относно услугите и продуктите, предлагани в дружеството.

**12. Вероятно бъдещо развитие на дружеството**

През следващите две години (2020 – 2021)не се предвижда промяна в предмета на дейност на дружеството.Усилията ще бъдат насочени към увеличаване дела на специална и гражданска продукция, с което да се компенсира недостатъчния обем специализирана продукция за МО.

* *Планирана стопанска политика през следващата 2020 година*

През 2020 година дружеството ще провежда политика, насочена към търсене реализация на усвоените технологични практики и произвежданите от дружеството групата продукти, осигуряване на оптимална натовареност на производствени мощности, както и финансова устойчивост на предприятието.

Дружеството ще продължи да извършва дейностите по: модернизация на съществуващи изделия; изработване на нови изделия; демилитаризация и използване за граждански цели на военна техника.

Предвижда се предприемане на действия за повишаване квалификацията на персонала, както и на мерки за повишаване ефективността на стопанската дейност.

**13. Друга информация**

* *Информация за сделки със свързани лица през 2019 г.*

През годината дружеството е сключило търговски сделки със следните свързани лица:

|  |  |  |
| --- | --- | --- |
| **Дружество** |  | **Вид на свързаността** |
| „ТЕРЕМ - Холдинг” ЕАД |  | компания-майка |
| „ТЕРЕМ – Хан Крум” ЕООД |  | дъщерно дружество |
| „ТЕРЕМ – Ивайло” ЕООД |  | дъщерно дружество |

Подборна информация за оборотите по сделките и за разчетите със свързаните лица е налична в оповестяването към годишен финансов отчет за 2019 г. (пояснителна *бележка № 23*).

* *Информация за сключване на сделки, които са извън обичайната дейност на дружеството или съществено се отклоняват от пазарните условия*

През 2019 г. “ТЕРЕМ - Летец” ЕООД не е сключвало сделки, в т.ч. и със свързани лица, които са извън обичайната дейност на дружеството или съществено се отклоняват от пазарните условия.

* *Информация за събития и показатели с необичаен за дружеството характер, които имат съществено влияние върху дейността му*

През 2019 г. в и за “ТЕРЕМ - Летец” ЕООД не са настъпили събития или показатели с необичаен характер, които да са съществени за дейността на предприятието, за реализираните от него приходи и съответно за извършените разходи през периода.

* *Информация за сделки, водени извънбалансово*

Във връзка с изпълнението на част от своите договори дружеството е гарантирало доброто им изпълнение чрез застрахователни полици.

За Дружеството няма издадени банкови гаранции към 31.12.2019 г.

Не са възникнали условни пасиви за дружеството по отношение на асоциирани предприятия.

* *Чужди активи на отговорно пазене*

Към 31.12.2019 г. нямаприети за съхранение чужди активи в складовете и офиса на дружеството. – моля пояснете

* *Информация относно сключените от дружеството, в качеството на заемополучател, договори за заем.*

Към 31.12.2019 г. дружеството няма сключени договори за овърдрафт или инвестиционен кредит с банкови или финансови организации.

Дружеството е получило заеми само на свързани лица (компанията-майка), като информацията е налична в оповестяването към годишен финансов отчет за 2019 г. (пояснителна *бележка № 23*). С договор от 19.12.2019 г. задълженията към компанията-майка са новирани и са консолидирани в нов дълг с удължен матуритет и непроменена цена на финансирането.

* *Информация за по-рано публикувани прогнози за финансовия резултат за 2019г.*

Дружеството не е публикувало прогнозни резултати от дейността за текущата финансова година (2019 г.), поради което не може да бъде направено сравнение и съответно анализ на съотношението между постигнатите резултати и по-рано публикувани прогнози за тях.

* *Информация за политиката по управление на финансовите ресурси.*

Дейността на дружеството през 2019 г. се е финансирала както със собствени средства, в резултат на постъпления от оперативната дейност, така и с външно финансиране – заеми от компанията-майка.

* *Информация за настъпили промени през 2019 г. в основните принципи за управление*

През 2019 г. не са настъпили промени в основните принципи за управление на дружеството.

* *Информация за настоящи и бъдещи инвестиционни намерения*

През 2019 г. не са реализирани значими инвестиционни проекти, с изключения на извършените ремонтни дейности и трайни подобрения върху новопридобитите активи.

През 2020 г. се предвижда да продължат дейностите по основен ремонт и поддръжка на ДМА (главния хангар и лабораториите към него).

* *Информация за висящи съдебни, административни или арбитражни производства, касаещи задължения или вземания в размер най-малко 10 на сто от собствения капитал на Дружеството.*

“ТЕРЕМ - Летец” ЕООД няма висящи съдебни, административни или арбитражни производства, касаещи задължения или вземания в размер най-малко 10 на сто от собствения капитал на дружеството. Общата стойност на задълженията или вземанията на дружеството по всички образувани производства не надхвърля 10 на сто от собствения капитал на предприятието.

**14. Корпоративно управление**

„ТЕРЕМ - Летец” ЕООД счита, че ефективното прилагане на добрите практики за корпоративно управление допринасят за постигане на устойчив растеж и дългосрочните цели на Дружеството, както и за установяване на прозрачни и честни взаимоотношения с всички заинтересовани страни.

„ТЕРЕМ - Летец“ ЕООД поддържа и развива интегрирана система за управление в съответствие с водещи международни стандарти по качество (ISO 9001), околна среда (ISO 14001), здраве и безопасност при работа (OHSAS 18001).

Управителят на дружеството изпълнява своята дейност в съответствие с Учредителния акт на „ТЕРЕМ - Летец“ ЕООД и вътрешните правила/процедури/политики на група „Терем“.

Управителят на дружеството в своята дейност прилага принципа за избягване и недопускане на реален или потенциален конфликт на интереси.

Настоящият доклад е одобрен и издаден на 12.04.2020 г.

**инж**.\_\_\_\_\_\_\_\_\_\_\_\_\_\_ **Валерий Владинов**

**Управител**

**на „ТЕРЕМ - Летец” ЕООД**